Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2320/97 του Συμβουλίου όπως τροποποιήθηκε τελευταία από τον κανονισμό (ΕΚ) αριθ. 235/2004 του Συμβουλίου για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρωσίας και Ρουμανίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Η Επιτροπή δημοσίευσε τον Νοέμβριο του 2002, ανακοίνωση για την έναρξη επανεξέτασης ενόψει της λήξεως ισχύος των μέτρων αντιντάμπιγκ που εφαρμόζονται στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας, όπως επιβαλλόταν από τον κανονισμό (ΕΚ) αριθ. 2320/97.

Η Ευρωπαϊκή Ένωση διευρύνεται την 1η Μαΐου 2004, με την ένταξη δέκα νέων κρατών μελών. Από την ημερομηνία εκείνη, τα μέτρα αντιντάμπιγκ που ισχύουν στην Κοινότητα των 15 κρατών μελών θα επεκταθούν αυτομάτως, ούτως ώστε να εφαρμόζονται επίσης από τα νέα κράτη μέλη έναντι των εισαγωγών τρίτων χωρών. Η εφαρμογή των μέτρων και των συνεχιζόμενων ερευνών που στρέφονταν κατά των νέων κρατών μελών παύουν αυτομάτως την ίδια ημερομηνία. Στην περίπτωση των προαναφερόμενων ενεργειών επανεξέτασης, τα μέτρα και οι έρευνες παύουν αναφορικά με την Πολωνία, την Τσεχική Δημοκρατία και τη Σλοβακική Δημοκρατία.

Συνεπεία αυτού, μετά την 1η Μαΐου 2004, τα μέτρα θα συνεχίσουν να εφαρμόζονται μόνο στη Ρωσία και τη Ρουμανία. Οι ενδιάμεσες επενεξετάσεις και οι επανεξετάσεις ενόψει της λήξεως ισχύος των μέτρων συνεχίζονται αναφορικά με τη Ρωσία και τη Ρουμανία.

Τον Ιούνιο του 2003 δημοσιεύτηκε η απόφαση 2003/382/EΚ της Επιτροπής ("απόφαση για θέματα ανταγωνισμού") σχετικά με δύο περιπτώσεις παράβασης των διατάξεων του άρθρου 81 παράγραφος 1 της συνθήκης ΕΚ. Ορισμένοι από τους κοινοτικούς παραγωγούς είχαν εμπλακεί στις παραβάσεις αυτές.

Μετά τη δημοσίευση της απόφασης για θέματα ανταγωνισμού, ορισμένοι εξαγωγείς ισχυρίστηκαν ότι αυτό είχε επηρεάσει τα συμπεράσματα της αρχικής έρευνας. Κατά συνέπεια, εξετάστηκαν ο πιθανός αντίκτυπος και οι επιπτώσεις της αντιανταγωνιστικής συμπεριφοράς στα ισχύοντα μέτρα αντιντάμπιγκ.

Διαπιστώθηκε μερική επικάλυψη του φάσματος των προϊόντων, των εμπλεκομένων εταιρειών και της χρονικής περιόδου των δύο διαδικασιών. Κατά συνέπεια, δεν είναι δυνατό να διατυπωθεί με βεβαιότητα ο ισχυρισμός ότι οι συνολικές συνθήκες στην αγορά θα ήταν οι ίδιες, αν δεν υπήρχε η προαναφερθείσα αντιανταγωνιστική συμπεριφορά.

Ως αποτέλεσμα της εξέτασης του αντικτύπου που είχε η απόφαση για θέματα ανταγωνισμού στα ισχύοντα μέτρα αντιντάμπιγκ, προτείνεται η μη συνέχιση της εφαρμογής των μέτρων που θεσπίστηκαν με τον κανονισμό (ΕΚ) αριθ. 2320/97 του Συμβουλίου, όσο εκκρεμεί η έκβαση των εν εξελίξει ενδιάμεσων επανεξετάσεων και επανεξετάσεων ενόψει της λήξεως ισχύος των μέτρων. Κρίνεται σκόπιμη η συνέχιση των τρεχουσών ερευνών επανεξέτασης βάσει χρονικού διαστήματος το οποίο σαφώς δεν θα επηρεάζεται από την προαναφερθείσα αντιανταγωνιστική συμπεριφορά.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ για την τροποποίηση του κανονισμού (ΕΚ) αριθ. 2320/97 του Συμβουλίου όπως τροποποιήθηκε τελευταία από τον κανονισμό (ΕΚ) αριθ. 235/2004 του Συμβουλίου για την επιβολή οριστικών δασμών αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα καταγωγής, μεταξύ άλλων, Ρωσίας και Ρουμανίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγή που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ο "βασικός κανονισμός") [1], και ιδίως τα άρθρα 9, 11 παράγραφοι 2 και 3,

[1] ΕΕ L 56, 6.3.1996, σ. 1, όπως τροποποιήθηκε τελευταία από τον κανονισμό (ΕΚ) αριθ. 461/2004 (ΕΕ L 77, 13.3.2004, σ. 12).

την πρόταση που υπέβαλε η Επιτροπή μετά από διαβουλεύσεις με τη Συμβουλευτική Επιτροπή, [2]

[2] EE C [...] [...], σ. [...]

Εκτιμώντας τα εξής:

A. Διαδικασία

1. Ισχύοντα μέτρα

(1) Βάσει του κανονισμού (ΕΚ) αριθ. 2320/97 [3], το Συμβούλιο επέβαλε οριστικούς δασμούς αντιντάμπινγκ στις εισαγωγές ορισμένων σωλήνων χωρίς συγκόλληση από σίδηρο ή μη κραματοποιημένο χάλυβα, καταγωγής Ουγγαρίας, Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας. Ο κανονισμός τροποποιήθηκε από τον κανονισμό (ΕΚ) αριθ. 190/2000 [4] του Συμβουλίου και εν συνεχεία από τον κανονισμό (ΕΚ) αριθ. 235/2004 [5] του Συμβουλίου. Οι αναλήψεις υποχρεώσεων που πρότειναν οι παραγωγοί της Ουγγαρίας, της Πολωνίας, της Τσεχικής Δημοκρατίας, της Ρουμανίας και της Σλοβακικής Δημοκρατίας έγιναν αποδεκτές με την απόφαση 97/790/EΚ [6] της Επιτροπής, ενώ οι αναλήψεις υποχρεώσεων που πρότειναν οι παραγωγοί της Ρωσίας έγιναν αποδεκτές με την απόφαση 2000/70/EΚ [7] της Επιτροπής.

[3] ΕΕ L 322, 25.11.1997, σ. 1.

[4] ΕΕ L 23, 28.1.2000, σ. 1.

[5] ΕΕ L 40, 12.2.2004, σ. 11.

[6] ΕΕ L 322, 25.11.1997, σ. 63.

[7] ΕΕ L 23, 28.1.2000, σ. 78.

(2) Η Ευρωπαϊκή Ένωση θα διευρυνθεί την 1η Μαΐου 2004, με την ένταξη δέκα νέων κρατών μελών. Από την ημερομηνία αυτή και μετά τα μέτρα αντιντάμπινγκ που ισχύουν στην Κοινότητα των 15 κρατών μελών θα παραταθούν αυτομάτως, ούτως ώστε να εφαρμόζονται και από τα νέα κράτη μέλη έναντι των εισαγωγών από τρίτες χώρες. Τα μέτρα που στρέφονταν κατά των νέων κρατών μελών παύουν να ισχύουν αυτομάτως την ίδια ημερομηνία.

(3) Τα μέτρα που ισχύουν σήμερα εφαρμόζονται στις εισαγωγές καταγωγής Ρωσίας (δασμός αντιντάμπινγκ 26,8% και τρεις αναλήψεις υποχρεώσεων στα θέματα των τιμών) και στη Ρουμανία (δασμοί αντιντάμπινγκ που κυμαίνονται από 9,8% έως 32% και τέσσερις αναλήψεις υποχρεώσεων στα θέματα των τιμών).

2. Ενδιάμεσες επανεξετάσεις και επανεξετάσεις ενόψει της λήξεως ισχύος

(4) Η Επιτροπή δημοσίευσε στις 23 Νοεμβρίου 2002, ανακοίνωση για την έναρξη επανεξέτασης ενόψει της λήξεως ισχύος των μέτρων αντιντάμπιγκ που εφαρμόζονται στις εισαγωγές ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα καταγωγής Πολωνίας, Ρωσίας, Τσεχικής Δημοκρατίας, Ρουμανίας και Σλοβακικής Δημοκρατίας [8].

[8] ΕΕ C 288, 23.11.2002, σ. 2.

(5) Η επανεξέταση είχε ζητηθεί από την Επιτροπή Άμυνας του κλάδου παραγωγής σωλήνων χωρίς συγκόλληση από χάλυβα της Ευρωπαϊκής Ένωσης (Defence Committee of the seamless steel tube industry of the European Union) εξ ονόματος των παραγωγών που αντιπροσωπεύουν το μεγαλύτερο μέρος της συνολικής κοινοτικής παραγωγής ορισμένων σωλήνων κάθε είδους χωρίς συγκόλληση από σίδηρο ή μη κραματοποιημένο χάλυβα.

(6) Η αίτηση επανεξέτασης ενόψει της λήξεως ισχύος βασιζόταν στον ισχυρισμό της συνέχισης ή επανάληψης των πρακτικών ντάμπιγκ και της ζημίας που προέκυπτε για τον κοινοτικό κλάδο παραγωγής. Η αίτηση ενδιάμεσης επανεξέτασης βασιζόταν στον ισχυρισμό ότι η μορφή και το επίπεδο των μέτρων δεν ήταν κατάλληλες για να αντικρούσουν τις πρακτικές ντάμπιγκ που προκαλούσαν τη ζημία.

(7) Οι έρευνες επανεξέτασης συνεχίζονται ακόμη αναφορικά με τη Ρωσία και τη Ρουμανία.

3. Υπό εξέταση προϊόντα

(8) Οι κατηγορίες των προϊόντων που καλύπτονται από τις ενδιάμεσες επανεξετάσεις και τις επανεξετάσεις ενόψει της λήξεως ισχύος (άρθρα 11 παράγραφοι 2 και 3 του βασικού κανονισμού) είναι οι ίδιες με τις κατηγορίες του κανονισμού (ΕΚ) αριθ. 2320/97 του Συμβουλίου, δηλαδή υπό εξέταση είναι τα εξής προϊόντα:

α) σωλήνες χωρίς συγκόλληση από σίδηρο ή μη κραματοποιημένο χάλυβα των τύπων που χρησιμοποιούνται για αγωγούς πετρελαίου ή αερίου, με εξωτερική διάμετρο που δεν υπερβαίνει τα 406,5 mm.

β) οι σωλήνες χωρίς συγκόλληση κυκλικής τομής, από σίδηρο ή μη κραματοποιημένο χάλυβα, που έχουν διελκυνθεί ή ελαθεί σε ψυχρή κατάσταση, άλλοι από σωλήνες ακριβείας.

γ) οι άλλοι σωλήνες κυκλικής τομής, από σίδηρο ή μη κραματοποιημένο χάλυβα, άλλοι από σωλήνες με σπείρωμα ή στους οποίους μπορεί να σχηματισθεί σπείρωμα, με εξωτερική διάμετρο που δεν υπερβαίνει τα 406,4 mm

("το υπό εξέταση προϊόν") που υπάγονται τη στιγμή αυτή στους κωδικούς ΣΟ ex 7304 10 10, ex 7304 10 30, 7304 31 99, 7304 39 91 και 7304 39 93. Οι εν λόγω κωδικοί ΣΟ παρέχονται μόνο για λόγους πληροφόρησης.

B. Αξιολόγηση της σχέσης μεταξύ της απόφασης αριθ. 2003/382/EΚ της Επιτροπής και του κανονισμού (ΕΚ) αριθ. 2320/97 του Συμβουλίου

1. Διαδικασία για την ασυμβίβαστη με τον ανταγωνισμό στάση βάσει του άρθρου 81 της συνθήκης ΕΚ

(9) Με την απόφαση 2003/382/EΚ της Επιτροπής (την "απόφαση για τα θέματα του ανταγωνισμού"), η οποία χρονολογείται από τον Δεκέμβριο του 1999, η οποία δημοσιεύθηκε στις 6 Ιουνίου 2003 [9], επιβλήθηκε σε πολλούς κοινοτικούς παραγωγούς πρόστιμο για την ανάμειξή τους σε δύο υποθέσεις παράβασης των διατάξεων του άρθρου 81 παράγραφος 1 της συνθήκης ΕΚ.

[9] ΕΕ L 140, 6.6.2003, σ. 1.

(10) Συνεπεία της έγκρισης της απόφασης για τα θέματα του ανταγωνισμού θεωρήθηκε αρχικά ότι ο πιθανός δεσμός με τον κανονισμό (ΕΚ) αριθ. 2320/97 του Συμβουλίου, εάν καν υπήρχε, δεν ήταν τέτοιας μορφής, ώστε να επιβάλλει την επενεξέταση των πορισμάτων του εν λόγω κανονισμού. Ωστόσο, έπειτα από τη δημοσίευση της απόφασης για τα θέματα του ανταγωνισμού, ένας από τους ενδιαφερόμενους έθεσε το ζήτημα του πιθανού αντίκτυπου που θα μπορούσε να έχει η ασυμβίβαστη με τον ανταγωνισμό στάση για τα ισχύοντα μέτρα αντιντάμπινγκ και χορήγησε περαιτέρω πληροφορίες σε συνάρτηση με τα ζητήματα που σχετίζονταν με τα πορίσματα του κανονισμού (ΕΚ) αριθ. 2320/97 που αναφέρονται στη ζημία και την αιτιώδη συνάφεια. Με τον παρόντα κανονισμό επιδιώκεται να εξεταστεί το ενδεχόμενο κατά πόσον η απόφαση για τα θέματα του ανταγωνισμού θα έχει τυχόν συνέπειες για τα μέτρα αντιντάμπινγκ που ισχύουν σήμερα.

2. Υπό εξέταση προϊόν στην απόφαση για τα θέματα του ανταγωνισμού

(11) Τα εξεταζόμενα προϊόντα τα οποία διέπονται από την απόφαση για τα θέματα του ανταγωνισμού είναι οι σωλήνες κάθε είδους χωρίς συγκόλληση με περιεκτικότητα σε άνθρακα και ιδίως οι σωλήνες εκείνοι που χρησιμοποιούνται από τη βιομηχανία πετρελαίου και αερίου. Συμπεριλαμβάνουν δύο ευρύτερες κατηγορίες, δηλαδή τους σωλήνες από χάλυβα των διαφόρων αγωγών των έργων για τη μεταφορά πετρελαίου και αερίου σε μεσαίες και μικρές αποστάσεις ("LP"), αφενός μεν, και τους σωλήνες κάθε είδους για τις γεωτρήσεις, οι οποίοι καλούνται συνήθως σωλήνες που προορίζονται για τις πετρελαιοπαραγωγούς χώρες ("σωλήνες κάθε είδους OCTG "), αφετέρου. Ενώ οι LP κατατάσσονται στον κωδικό ΣΟ ex 7304 10, οι "σωλήνες κάθε είδους OCTG" κατατάσσονται στον κωδικό ΣΟ 7304 21.

(12) Το πεδίο προϊόντων στο οποίο επεκτάθηκε η έρευνα αντιντάμπιγκ είναι ευρύτερο από τα προϊόντα τα οποία αναλύθηκαν στο πλαίσιο της απόφασης για τα θέματα του ανταγωνισμού. Ωστόσο, όπως προκύπτει από τη σύγκριση, οι κατηγορίες προϊόντων που εμπίπτουν στον κωδικό ΣΟ ex 7304 10 10 και στον κωδικό ΣΟ ex 7304 10 30, δηλαδή, οι σωλήνες ενός συγκεκριμένου είδους που χρησιμοποιούνται για τους αγωγούς πετρελαίου ή αερίου με εξωτερική διάμετρο που δεν υπερβαίνει τα 406,4 mm φαίνεται να μην επηρεάζονται τόσο από την έρευνα αντιντάμπιγκ όσο και από τις παραβάσεις του ανταγωνισμού, έστω και αν αυτό ισχύει μόνο για ένα περιορισμένο μέρος της κοινοτικής αγοράς του υπό εξέταση προϊόντος.

3. Ενεχόμενοι παραγωγοί

(13) Στο πλαίσιο της έρευνας αντιντάμπινγκ συνεργάστηκαν δέκα κοινοτικοί παραγωγοί, οι οποίοι αντιπροσωπεύουν ποσοστό μεγαλύτερο από το 90% της συνολικής κοινοτικής παραγωγής του προϊόντος για το οποίο πραγματοποιήθηκε η έρευνα. Τρεις από τις δέκα εταιρείες ενέχονταν επίσης στην παράβαση του άρθρου 81 παράγραφος 1 της συνθήκης ΕΚ.

4. Παράβαση κατά τη διάρκεια της χρονικής περιόδου της έρευνας και εξεταζόμενο χρονικό διάστημα

(14) Tο χρονικό διάστημα για την εξέταση των πρακτικών ντάμπινγκ και της ζημίας διήρκησε από την 1η Σεπτεμβρίου 1995 έως τις 31 Αυγούστου 1996 ("χρονική περίοδος έρευνας"), ενώ η εξέταση των τάσεων που είχαν σημασία για την αξιολόγηση της ζημίας κατά την εξέταση των πρακτικών αντιντάμπινγκ κάλυψαν το χρονικό διάστημα από τον Ιανουάριο του 1992 έως το τέλος της χρονικής περιόδου έρευνας, δηλαδή έως τις 31 Αυγούστου 1996 ("εξεταζόμενο χρονικό διάστημα").

(15) Δύο είναι οι παραβάσεις που συντελέστηκαν στο πλαίσιο της χρονικής περιόδου της έρευνας και κατά τη διάρκεια του χρονικού διαστήματος που εξετάστηκε:

α) Στην περίπτωση του καρτέλ ΕΕ-Ιαπωνίας, οι ενεχόμενοι παραγωγοί είχαν διαπράξει παραβάσεις των διατάξεων του άρθρου 81 παράγραφος 1 της συνθήκης ΕΚ, συμμετέχοντας από κοινού με άλλους παραγωγούς σε συμφωνία με την οποία προβλεπόταν, μεταξύ άλλων, η τήρηση των αντίστοιχων εγχώριων αγορών τους για τυποποιημένους "σωλήνες κάθε είδους OCTG" χωρίς συγκόλληση με σπειρώματα και για σωλήνες "LP". Η παράβαση διήρκησε από το 1990 έως το 1995, παρά το ότι δεν μπόρεσε να αποδειχτεί σαφώς ότι το 1995 οι αντίστοιχες πράξεις είχαν πράγματι σταματήσει.

β) Σε ένα παράλληλο ευρωπαϊκό καρτέλ, οι παραγωγοί είχαν διαπράξει παραβάσεις του άρθρου 81 παράγραφος 1 της συνθήκης ΕΚ, συνάπτοντας, στο πλαίσιο ασυμβίβαστων με τον ανταγωνισμό στάσεων, για τις οποίες έγινε λόγος στο σημείο 15α της αιτιολογικής σκέψης, συμβάσεις συνέπεια των οποίων ήταν ο διαμοιρασμός των προμηθειών "σωλήνων κάθε είδους OCTG" χωρίς σπείρωμα. Η παράβαση διήρκησε από το 1991 έως το 1999 και από το 1993 έως το 1997 για έναν από τους ενδιαφερόμενους παραγωγούς στην έρευνα αντιντάμπινγκ.

(16) Η παράβαση για την οποία έγινε λόγος στο σημείο 15β της αιτιολογικής σκέψης δεν επηρεάζει άμεσα την έρευνα αντιντάμπινγκ, εφόσον το εξεταζόμενο προϊόν εμπίπτει στον κωδικό ΣΟ 7304 21, είναι, δηλαδή, εκτός του πεδίου της έρευνας αντιντάμπινγκ.

(17) Σε ό,τι αφορά την παράβαση που αναφέρθηκε στο σημείο 15α της αιτιολογικής σκέψης, η χρονική επικάλυψη μεταξύ της περιόδου έρευνας της διαδικασίας αντιντάμπινγκ και της διαδικασίας για το καρτέλ ΕΕ-Ιαπωνίας τρέχει από την 1η Σεπτεμβρίου 1995 έως την 31η Δεκεμβρίου 1995. Όσον αφορά την εξεταζόμενη χρονική περίοδο, η επικάλυψη εκτείνεται από τον Ιανουάριο του 1992 έως τις 31 Δεκεμβρίου 1995.

5. Ανάλυση

(18) Όπως αναφέρθηκε προηγουμένως, υπάρχει μερική επικάλυψη μεταξύ της διαδικασίας αντιντάμπινγκ και της εμφάνισης της ασυμβίβαστης με τον ανταγωνισμό στάσης. Το προϊόν που υπόκειται στην ασυμβίβαστη με τον ανταγωνισμό στάση εμπίπτει εν μέρει στο πεδίο προϊόντων της έρευνας αντιντάμπινγκ (αιτιολογική σκέψη 12). Η περίοδος έρευνας και το εξεταζόμενο χρονικό διάστημα της διαδικασίας αντιντάμπινγκ καθώς και η χρονική περίοδος κατά τη διάρκεια της οποίας διαπιστώθηκε η παράβαση των κανόνων του ανταγωνισμού συμβαδίζουν εν μέρει (αιτιολογική σκέψη 17). Τέλος, ένα μέρος των κοινοτικών παραγωγών οι οποίοι συμμετείχαν στην εφαρμογή ασυμβίβαστων με τον ανταγωνισμό στάσεων αποτελούσαν επίσης μέρος του κοινοτικού βιομηχανικού κλάδου, όπως αυτός καθορίζεται στη διαδικασία αντιντάμπινγκ (αιτιολογική σκέψη 13).

(19) Λαμβάνοντας υπόψη ότι η επικάλυψη του πεδίου των προϊόντων, των ενεχόμενων εταιρειών και της χρονικής περιόδου των δύο διαδικασιών είναι μόνο μερική, εξακριβώθηκε ότι ο αντίκτυπος της προαναφερόμενης ασυμβίβαστης με τον ανταγωνισμό στάσης επηρέασε σε περιορισμένο βαθμό την έρευνα αντιντάμπινγκ, στην οποία βασίστηκαν οι οριστικοί δασμοί που επιβλήθηκαν το 1997. Επιπλέον, εάν αποκλεισθούν τα στοιχεία των εταιρειών που διαπιστώθηκε ότι είχαν διαπράξει παραβάσεις του άρθρου 81 παράγραφος 1 της συνθήκης ΕΚ, τα αποτελέσματα φαίνεται να παραμένουν συγκρίσιμα με εκείνα τα αποτελέσματα που είχαν υπολογιστεί με βάση τα στοιχεία των δέκα συνεργαζόμενων κοινοτικών παραγωγών, συμπεριλαμβανομένων εκείνων που είχαν συμμετάσχει στην προαναφερθείσα ασυμβίβαστη με τον ανταγωνισμό στάση, δηλαδή θα εξακολουθούσε να υφίσταται πρακτική ντάμπινγκ που προκαλεί ζημία. Κατά συνέπεια, είναι εξαιρετικά απίθανο η ασυμβίβαστη με τον ανταγωνισμό συμπεριφορά κοινοτικών παραγωγών να έχει ασκήσει ουσιαστικό αντίκτυπο στα αρχικά πορίσματα της έρευνας αντιντάμπινγκ. Ωστόσο, δεν είναι δυνατό να επιβεβαιωθεί χωρίς αμφιβολία ότι οι συνολικές συνθήκες της αγοράς θα ήταν ταυτόσημες εάν δεν είχε υπάρξει η προαναφερόμενη ασυμβίβαστη με τον ανταγωνισμό στάση.

6. Συμπέρασμα

(20) Λαμβάνοντας υπόψη όσα εκτέθηκαν προηγουμένως, κρίνεται ορθό να μην συνεχίσει η περαιτέρω εφαρμογή των μέτρων που θεσπίστηκαν με τον κανονισμό (ΕΚ) αριθ. 2320/97 του Συμβουλίου. Αυτό ευθυγραμμίζεται με τις βασικές αρχές της σώφρονος διαχείρισης και της χρηστής διοικητικής πρακτικής. Θα πρέπει εξάλλου να σημειωθεί ότι στο πλαίσιο της συνεχιζόμενης ενδιάμεσης επανεξέτασης και επανεξέτασης ενόψει της λήξεως ισχύος θα είναι διαθέσιμα στο άμεσο μέλλον νέα πορίσματα τα οποία θα επιτρέψουν τις μελλοντικές αξιολογήσεις, με βάση στοιχεία που είναι σαφές ότι δεν θα επηρεάζονται από ασυμβίβαστες με τον ανταγωνισμό πρακτικές. Έως ότου περατωθούν οι συνεχιζόμενες έρευνες, δεν πρέπει πλέον να συνεχιστεί η είσπραξη των δασμών. Όπως επίσης έπεται από τα προαναφερόμενα, οι αναλήψεις υποχρεώσεων οι οποίες ισχύουν τη στιγμή αυτή δεν εφαρμόζονται πλέον, όσο εκκρεμεί η έκβαση των συνεχιζόμενων ενδιάμεσων επανεξετάσεων και επανεξετάσεων ενόψει της λήξεως ισχύος.

(21) Οι ενδιαφερόμενοι ενημερώθηκαν σχετικά με την πρόθεση μη περαιτέρω εφαρμογής των μέτρων που θεσπίστηκαν από τον κανονισμό (ΕΚ) αριθ. 2320/97 του Συμβουλίου. Τους παραχωρήθηκε επίσης σχετικό χρονικό διάστημα εντός του οποίου θα μπορούσαν να προβούν σε παραστάσεις συνεπεία της εν λόγω διακοίνωσης.

(22) Τα προφορικά και γραπτά επιχειρήματα που προβλήθηκαν από τους ενδιαφερόμενους εξετάστηκαν και, όπου κρίθηκε ορθό, λήφθηκαν υπόψη.

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2320/97 του Συμβουλίου όπως τροποποιήθηκε τελευταία από τον κανονισμό (ΕΚ) αριθ. 235/2004 τροποποιείται με τον παρόντα κανονισμό ως εξής:

Μετά το άρθρο 7 εντάσσεται ένα νέο άρθρο 8:

'Άρθρο 8

Δεν εφαρμόζονται πλέον τα άρθρα 1 έως 3.'

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, [...]

Για το Συμβούλιο

Ο Πρόεδρος